文之顧景蕃登子温舫齋不遇拈韻賦詩予亦和之
作者：張擴
朝代：宋

paragraphs: 漫郎不省塵中走，湖海收舟凈無垢。
規摹畫舫作齋館，似要窗間過山岰。
平生張緒本豪放，人物風流記官柳。
不應篷底了生涯，定是寓言猶十九。
顧侯自說虎頭孫，黠不論功癡已久。
入門浪喜布帆在，興盡中流漫回首。
更將險語困嘲謔，詩膽故應大如斗。
我窮政似老侯喜，持竿覓魚不供口。
愛君馬上醉眼花，萬斛龍驤落盃酒。
未須腰笏煩易于，且熟他年濟川手。